[{"text_idx": "#000002", "text": "Mae grantiau\u2019r Gronfa Gweledigaeth yn cefnogi gweithgareddau sy\u2019n cyflwyno amrywiaeth o fuddion i gymunedau lleol \u2013 gall busnesau, y sector gwirfoddol a grwpiau cymunedol i gyd ymgeisio. Mae angen i gynigion fod yn eofn, uchelgeisiol ac ychydig bach yn anghyffredin \u2013 ac mae\u2019n rhaid eu bod yn gwneud gwahaniaeth cadarnhaol dros yr hir dymor. Mae\u2019r prosiectau diweddaraf sy\u2019n cael eu cefnogi\u2019n amrywio o w\u0302yl beicio mynydd i brosiect gwella tiroedd Neuadd Eglwys. Wrth gwrs, mae amserlenni\u2019r holl brosiectau hyn wedi eu heffeithio gan COVID 19 ac felly rydym yn dymuno\u2019r gorau iddynt dros y misoedd i ddod wrth i ni i gyd ddod o hyd i normal newydd, ac edrychwn ymlaen at weld canlyniadau\u2019r holl brosiectau hyn."}, {"text_idx": "#000003", "text": "Mae\u2019r prosiect Afon Cynon, Afon i Bawb yng Nghwm Cynon uchaf yn cael ei arwain gan Ymddiriedolaeth Afonydd De-ddwyrain Cymru. Bydd y dyfarniad o \u00a349,252 yn galluogi\u2019r sefydliad i ennyn diddordeb y cymunedau lleol sy\u2019n byw ar hyd ac yn agos i ddyfroedd gogleddol Afon Cynon (a\u2019i llednentydd fel Afon Da\u0302r) yng ngwerth yr afon. Bydd amrywiaeth o fuddion a deilliannau, ar gyfer cymunedau a chyfranogwyr lleol ac ar gyfer bioamrywiaeth a\u2019r amgylchedd. Bydd Swyddog Prosiect yn sefydlu Grw\u0302p Ceidwaid Afon Cymunedol ac yn gweithio i godi proffil yr afon er mwyn cynyddu ymwybyddiaeth o\u2019i phwysigrwydd i ecosystemau lleol a\u2019r rhywogaethau niferus y mae\u2019n gartref iddynt, ac er mwyn iddi gael ei defnyddio\u2019n fwy ar gyfer hamdden ac ymlacio. Dros y tymor hwy maent yn gobeithio y bydd gan y gymuned fwy o deimlad o \u2018berchnogaeth\u2019 arni ac y byddant yn cymryd stiwardiaeth ar ddalgylch yr afon."}, {"text_idx": "#000004", "text": "Ymysg y gweithgareddau a buddion fydd: Ymgyrchoedd codi sbwriel a glanhau\u2019r afon ac ymwybyddiaeth o dipio anghyfreithlon sy\u2019n cynnwys o leiaf 250 o bobl / gweithdai gydag ysgolion cynradd lleol \u2013 digwyddiadau ennyn diddordeb yn yr afon, prosiectau llyswennod, gweithdai a gweithgareddau. Byddant yn cydweithio a\u0302 Salmon and Trout Cymru i hyfforddi\u2019r gymuned leol ar fonitro pryfed afon. Bydd rhaglen o ddigwyddiadau\u2019n cael ei chynnal i wella ymgysylltu cymunedol a byddant yn cynnig hyfforddiant a chymwysterau i wirfoddolwyr lleol. Bydd y prosiect yn hybu\u2019r afon fel cyrchfan bysgota i ymwelwyr ac yn gwella ansawdd yr afon a\u2019i gwerth esthetig i\u2019r ardal."}, {"text_idx": "#000005", "text": "Dechreuodd gwaith adnewyddu ar Neuadd Eglwys Sant Sio\u0302r, Cwmparc, dros 5 mlynedd yn o\u0302l gyda nenfwd newydd a newid rhai ffenestri er mwyn gwneud y neuadd yn gynhesach a llawer mwy cost-effeithiol i\u2019w gwresogi. Lleolir y fynedfa i\u2019r eglwys ar fryn serth iawn, sy\u2019n gwneud mynediad yn anodd iawn i\u2019r rhai na allant gerdded yn bell. Mae\u2019r rhai sy\u2019n camu allan o gerbyd y tu allan i\u2019r fynedfa yn gorfod gwneud hynny ar lethr serth. Mae\u2019r neuadd eglwys boblogaidd wedi\u2019i lleoli y tu o\u0302l i\u2019r eglwys, gan olygu bod angen cerdded trwy\u2019r tiroedd i\u2019w chyrraedd. Llwybr pafin yw hwn ond nid yw\u2019n wastad, ac er bod mynedfa ar ochr yr adeilad sy\u2019n agor ar stryd fach, cafodd hwn ei gau flynyddoedd yn o\u0302l oherwydd pryderon iechyd a diogelwch. Bydd y grant o \u00a320,000 gan y Gronfa Gweledigaeth yn cyd-fynd a\u0302\u2019r swm o bron \u00a340,000 y maent wedi\u2019i godi i: adfer y rhodfa flaenorol i wella mynediad i Festri\u2019r Eglwys a Neuadd yr Eglwys / sefydlu man parcio a throi bach ger y Neuadd, gan ddarparu nifer bach o leoedd parcio i\u2019r anabl a digon o le i gerbydau droi o gwmpas ar y safle, ac ailadeiladu\u2019r grisiau gyda landins gwell a grisiau a chanllawiau priodol."}, {"text_idx": "#000006", "text": "Bydd grant o \u00a354,000 i brosiect partneriaeth rhwng Cyngor Cymuned Ystradfellte a Phontneddfechan yn gweithio ar y cyd gyda Chyngor Tref Glyn-nedd a Chyngor Cymuned Penderyn yn cefnogi Waterfall Country Futures, astudiaeth dichonolrwydd i ymchwilio ac adnabod problemau a chyfleoedd, a dyfeisio a datblygu cynllun strategol ac opsiynau cyflwyno. Mae ardal y sgydau yng nghymoedd Nedd, Cynon a Rhondda uchaf yn dirwedd neilltuol a phrydferth, sydd a\u0302 llawer o botensial i ddarparu buddion twristiaeth cadarnhaol ar gyfer ei chymunedau a busnesau. Mae\u2019n ardal boblogaidd iawn i ymwelwyr sydd a\u0302 bywyd gwyllt o bwys rhyngwladol a threftadaeth ddiwylliannol gyfareddol. Er bod yr ardal yn cynnwys nifer mawr o sgydau atyniadol, yr ardal o gwmpas Pontneddfechan yw\u2019r un sy\u2019n denu\u2019r nifer uchaf o ymwelwyr ar hyn o bryd \u2013 ac sy\u2019n cael ei heffeithio fwyaf. Mae\u2019r sgydau mewn cymunedau eraill gerllaw hefyd yn atyniadol ac yn werth ymweld a\u0302 nhw, ond maent yn gymharol anhysbys ac nid ydynt yn cael eu hybu. Bydd y prosiect hwn yn dod o hyd i ffordd i gymunedau gymryd rhan a mynnu rheolaeth ar faterion megis rheoli ymwelwyr, datblygu gwirfoddolwyr a datblygu economaidd seiliedig ar dwristiaeth \u2013 y prosiect hwn yw\u2019r cam cyntaf."}, {"text_idx": "#000007", "text": "Bydd grant o \u00a316,066 i Sisters of Send yn cefnogi Sisters of Send Weekend, sydd i\u2019w leoli yn Bryn Bettws Lodge, Ton-mawr. A hwythau\u2019n gweithio\u2019n galed yn unigol ers nifer o flynyddoedd i annog mwy o fenywod i ymwneud a\u0302 beicio mynydd, mae\u2019r 3 menyw y tu o\u0302l i\u2019r w\u0302yl hon yn cronni eu harbenigedd i gyflwyno gw\u0302yl beicio mynydd 2 ddiwrnod newydd i fenywod. Bydd yr w\u0302yl, a gynlluniwyd yn wreiddiol ar gyfer haf 2020, bellach yn digwydd ym mis Mai 2021 oherwydd cyfyngiadau\u2019r Coronafeirws. Y bwriad yw y bydd hwn yn ddigwyddiad blynyddol. Er iddi gael ei hanelu at feicwyr benywaidd, bydd yr w\u0302yl yn croesawu\u2019r teulu cyfan i gymryd rhan a chael hwyl. Bydd y grant yn cefnogi\u2019r digwyddiad cychwynnol a\u2019r cynllunio paratoadol. Bydd yn benwythnos llawn dop o hyfforddiant a chyfarwyddyd arbenigol gan feicwyr proffesiynol nodedig, bag aer ar gyfer ymarfer neidio, ioga, ras 4X gwisg ffansi, Crwsa\u0302d Llwybr MTB, defnydd o\u2019r llwybrau beicio i gyfranogwyr yr w\u0302yl yn unig, adloniant i\u2019r teulu a llawer mwy. Bydd pentref y digwyddiad yn cynnwys enwau brand mawr y diwydiant ac yn:"}, {"text_idx": "#000008", "text": "Hybu beicio mynydd i fenywod"}, {"text_idx": "#000009", "text": "Eirioli dros feicio mynydd fel camp hygyrch, cynhwysol a llawn mwynhad sy\u2019n cefnogi llesiant corfforol a meddyliol"}, {"text_idx": "#000010", "text": "Darparu llwyfan a gydnabyddir yn genedlaethol er mwyn i fenywod sy\u2019n feicwyr proffesiynol a chwmni\u0308au a arweinir gan fenywod o fewn y gamp arddangos eu sgiliau a brandiau."}, {"text_idx": "#000011", "text": "Bydd y digwyddiad yn defnyddio gwasanaethau busnesau lleol yn ogystal ag arddangos Cwm Afan fel cyrchfan dwristiaeth o fri rhyngwladol."}, {"text_idx": "#000013", "text": "PyC is excited to offer Phase 2 development of Cynon Linc funding of \u00a3188,664 over the next three years\nUpdate on Afan Lodge July 23\nFfrwyth llafur: Mae plant ysgol lleol yn ymuno a\u0302 gardd gymunedol ar gyfer Wythnos Genedlaethol yr Ardd i gefnogi\u2019r hen a\u2019r rhai sy\u2019n agored i niwed."}]